作者:徐夤
標題:依韻贈南安方處士五首
內容:七貴五侯生肯退，利塵名網死當拋。黔婁寂寞嚴陵臥，借問何人與結交。休把羸蹄蹋霜雪，書成何處獻君王。嵩山好與浮丘約，三十六峰雲外鄉。百萬僧中不為僧，比君知道僅誰能。無家寄泊南安縣，六月門前也似冰。兩鬢當春卻似秋，僻居誇近野僧樓。落花明月皆臨水，明月不流花自流。晉楚忙忙起戰塵，龔黃門外有高人。一畦雲薤三株竹，席上先生未是貧。